題范寬秋山小景
作者：樓鑰
朝代：宋

paragraphs: 山高最難圖，意足不待大。
尺楮眇千里，長江浸橫翠。
畫家雜雲煙，戃怳徒意會。
苟或森三尺，便若俗子對。
此畫格律嚴，興寄獨超邁。
洗眼映窗明，妙處乃不昧。
流泉見原委，著屋分向背。
推車度危橋，指路向關隘。
輕舟最渺茫，浦嶼如有待。
山稜瘦露骨，汀洲橫若带。
木葉黄欲脫，秋容儼然在。
霜餘無片雲，歷歷數沙界。
搜尋目力疲，欲賦無可柰。
近山才四寸，萬象紛納芥。
欲識無窮意，聳翠更天外。